આવતી કાલની વધુ પડતી ચિંતા એ આજના માણસનો એક રીતસરનો વળગાડ બની ગઈ છે. માણસ દાક્તર હોય, વૈજ્ઞાનિક હોય, અધિકારી હોય, ગમે તે હોય, જિંદગીથી ડગલે ને પગલે તે ડરીને ચાલે છે. પોતાની શંકાઓ, પોતાનો ડર અકારણ છે, તે વાત તેને ગળે ઊતરતી જ નથી. એ પૃથક્કરણ કરવા બેસે તો તેને પોતાની શંકાઓ, ભીતિઓ પાયા વિનાની લાગ્યા વગર ન રહે. એક શ્રીમંત માતાપિતાનો પુત્ર મુંબઈ ગયો છે. ત્રણ-ચાર દિવસથી તેનાં કંઈ ખબરઅંતર નથી. જાતજાતની કુશંકાઓમાં માતાપિતા પોતાના મનને ડુબાડ્યા જ કરે છે. મુંબઈ પહોંચ્યો જ નહીં હોય?